送韋十二兵曹
作者：王昌齡
朝代：唐

paragraphs: 縣職如長纓，終日檢我身。
平明趨郡府，不得展故人。
故人念江湖，富貴如埃塵。
迹在戎府掾，心遊天台春。
獨立浦邊鶴，白雲長相親。
南風忽至吳，分散還入秦。
寒夜天光白，海淨月色真。
對坐論歲暮，絃悲豈無因。
平生馳驅分，非謂桮酒仁。
出處兩不合，忠貞何由伸。
看君孤舟去，且欲歌垂綸。